PANEVĖŽIO MIESTO SAVIVALDYBĖS MERAS

POTVARKIS

DĖL PANEVĖŽIO MIESTO SAVIVALDYBĖS TEATRŲ, KULTŪROS CENTRŲ, MUZIEJŲ, VIEŠŲJŲ BIBLIOTEKŲ VADOVŲ PRAŠYMŲ LEISTI DIRBTI KITĄ DARBĄ IR UŽ ŠĮ DARBĄ GAUTI ATLYGINIMĄ NAGRINĖJIMO TVARKOS PATVIRTINIMO IR PANEVĖŽIO MIESTO SAVIVALDYBĖS MERO 2017 M. GEGUŽĖS 22 D. POTVARKIO NR. M-40 PRIPAŽINIMO NETEKUSIU GALIOS

2018 m. lapkričio 21 d. Nr. M-45(2.1E)

Panevėžys

Vadovaudamasis Lietuvos Respublikos vietos savivaldos įstatymo 20 straipsnio 2 dalies 16 punktu, 8 dalimi, Lietuvos Respublikos muziejų įstatymo 7 straipsnio 6 ir 7 dalimis, Lietuvos Respublikos profesionaliojo scenos meno įstatymo 13 straipsniu, Lietuvos Respublikos kultūros centrų įstatymo 9 straipsnio 4 ir 5 dalimis, Lietuvos Respublikos bibliotekų įstatymo 61 straipsnio 5 ir 6 dalimis, Panevėžio miesto savivaldybės tarybos 2015 m. kovo 26 d. sprendimu Nr. 1-44 patvirtinto Panevėžio miesto savivaldybės tarybos veiklos reglamento 107 punktu:

1. T v i r t i n u Panevėžio miesto savivaldybės teatrų, kultūros centrų, muziejų, viešųjų bibliotekų vadovų prašymų leisti dirbti kitą darbą ir už šį darbą gauti atlyginimą nagrinėjimo tvarką (pridedama).

2. P r i p a ž į s t u netekusiu galios Panevėžio miesto savivaldybės mero 2017 m. gegužės 22 d. potvarkį Nr. M-40 „Dėl autorinių sutarčių ir atlikėjo intelektinių paslaugų sutarčių, sudaromų su Panevėžio miesto savivaldybei pavaldžių ir jos valdymo sričiai priskirtų kultūros ir meno įstaigų vadovais, tvarkos aprašo patvirtinimo“.

Savivaldybės mero pavaduotojas,

laikinai einantis Savivaldybės mero pareigas	Petras Luomanas

PATVIRTINTA

Panevėžio miesto savivaldybės mero

2018 m. lapkričio 21 d. potvarkiu Nr. M-45(2.1E)

PANEVĖŽIO MIESTO SAVIVALDYBĖS TEATRŲ, KULTŪROS CENTRŲ, MUZIEJŲ, VIEŠŲJŲ BIBLIOTEKŲ VADOVŲ PRAŠYMŲ LEISTI DIRBTI KITĄ DARBĄ IR UŽ ŠĮ DARBĄ GAUTI ATLYGINIMĄ NAGRINĖJIMO TVARKA

I SKYRIUS

BENDROSIOS NUOSTATOS

1. Panevėžio miesto savivaldybės teatrų, kultūros centrų, muziejų, viešųjų bibliotekų vadovų (toliau – Vadovai) prašymų leisti dirbti kitą darbą ir už šį darbą gauti atlyginimą nagrinėjimo tvarka (toliau – Tvarka) nustato Vadovų prašymų leisti dirbti kitą darbą ir už šį darbą gauti atlyginimą (toliau – Prašymai) pateikimo, nagrinėjimo, sprendimų dėl leidimo Vadovams dirbti kitą darbą priėmimo tvarką.

II SKYRIUS

PRAŠYMŲ PATEIKIMAS

2. Vadovas Prašymą Panevėžio miesto savivaldybės merui (toliau – Meras) pateikia ne vėliau kaip prieš 15 darbo dienų, kai jis ketina įsidarbinti įmonėje, įstaigoje ar organizacijoje (toliau – Įstaiga), nesvarbu, kokia jos nuosavybės ir teisinė forma, rūšis ir veiklos pobūdis, ir gauti už šį darbą atlyginimą.

3. Prašyme nurodoma Įstaigos, kurioje Vadovas ketina įsidarbinti, teisinė forma, rūšis, veiklos pobūdis, tam tikros profesijos, specialybės, kvalifikacijos darbas, kurį Vadovas ketina dirbti, ir pareigos, kurias jis ketina eiti. Prašyme Vadovas privalo nurodyti, ar leidimas dirbti kitą darbą nesukels viešųjų ir privačių interesų konflikto ir ar šis leidimas nediskredituos jo vadovaujamos įstaigos autoriteto.

4. Prie Prašymo pridedama Įstaigos, kurioje Vadovas ketina įsidarbinti, vadovo ar jo įgalioto asmens išduota pažyma apie funkcijas, kurias Vadovas atliktų joje įsidarbinęs, darbo laiko pradžią ir pabaigą.

III SKYRIUS

PRAŠYMŲ NAGRINĖJIMAS

5. Iš Savivaldybės administracijos direktoriaus deleguotų Savivaldybės administracijos valstybės tarnautojų ir (ar) darbuotojų, dirbančių pagal darbo sutartis, Meras potvarkiu sudaro darbo grupę, kuri nagrinėja Prašymus, skiria darbo grupės sekretorių ir iš darbo grupės narių – pirmininką. Darbo grupė sudaroma iš 3–5 narių.

Darbo grupės darbe turi dalyvauti visi jos nariai. Dėl svarbių priežasčių kai kuriems jos nariams neatvykus, darbo grupė gali nagrinėti Prašymus, jeigu jos darbe dalyvauja daugiau kaip pusė narių. Potvarkyje nurodoma, kas atlieka pirmininko funkcijas, jeigu darbo grupės darbe dėl svarbių priežasčių negali dalyvauti pirmininkas. Darbo grupės sprendimai priimami dalyvaujančių posėdyje darbo grupės narių balsų dauguma ir įforminami protokolu.

6. Meras gautą Prašymą perduoda nagrinėti darbo grupei per 2 darbo dienas nuo Prašymo gavimo.

7. Darbo grupės pirmininkas paskiria posėdžio datą, sekretorius informuoja apie ją darbo grupės narius ir Prašymą pateikusį Vadovą.

8. Darbo grupė, nagrinėdama Prašymą, analizuoja pateiktus dokumentus, paaiškinimus, Prašymą pateikusio Vadovo pareigybės aprašyme nustatytas funkcijas. Vadovas savo iniciatyva arba darbo grupei pakvietus gali dalyvauti posėdyje ir pateikti papildomos informacijos arba paaiškinimų, kurie padėtų įvertinti, ar Vadovui dirbant kitą darbą galimai atsirastų viešųjų ir privačių interesų konfliktas ir ar jis nediskredituotų jo vadovaujamos įstaigos autoriteto.

9. Darbo grupė per 5 darbo dienas nuo jai perduoto nagrinėti Prašymo gavimo išnagrinėja, ar Vadovui dirbant kitą darbą neatsiras viešųjų ir privačių interesų konflikto ir ar jis nediskredituos jo vadovaujamos įstaigos autoriteto, ir teikia rekomendacinio pobūdžio motyvuotą pasiūlymą Merui išduoti ar neišduoti leidimo dirbti kitą darbą.

IV SKYRIUS

SPRENDIMO PRIĖMIMAS

10. Sprendimą dėl leidimo dirbti kitą darbą ir už šį darbą gauti atlyginimą priima Meras.

11. Gavęs darbo grupės pasiūlymą, Meras per 3 darbo dienas priima ir potvarkiu įformina motyvuotą sprendimą:

11.1. išduoti leidimą dirbti kitą darbą ir už šį darbą gauti atlyginimą;

11.2. neišduoti leidimo dirbti kitą darbą ir už šį darbą gauti atlyginimą.

12. Šios Tvarkos 11 punkte nurodytas sprendimas turi būti priimtas ne vėliau kaip per 10 darbo dienų nuo tos dienos, kai Meras gavo Vadovo Prašymą.

13. Vadovas su priimtu sprendimu pasirašytinai supažindinamas ne vėliau kaip per 3 darbo dienas nuo sprendimo priėmimo dienos.

V SKYRIUS

BAIGIAMOSIOS NUOSTATOS

14. Sprendimai, priimti pagal šią Tvarką, saugomi Vadovo asmens byloje.

15. Šios Tvarkos 11 punkte nurodyti sprendimai gali būti skundžiami teisės aktų nustatyta tvarka.

__________________